b'\n_START_ARTICLE_\nGemoterapija\n_START_SECTION_\nRazvoj in raz\xc5\xa1irjenost gemoterapije\n_START_PARAGRAPH_\nTerapevtske u\xc4\x8dinke pripravkov iz zarodnega tkiva rastlin je prvi v poznih petdesetih letih 20. stoletja raziskoval belgijski zdravnik Pol Henry (1918 \xe2\x80\x93 1988). Sodeloval je s skupino francoskih homeopatov in bioterapevtov, med drugim tudi z Maxom Tetaujem in Othonom Andrejem Julianom. Izvedli so serijo klini\xc4\x8dnih preizkusov na \xc5\xbeivalih in ljudeh, da bi dokazali psihofarmakolo\xc5\xa1ke u\xc4\x8dinke sprva okoli 20 gemoterapevtskih pripravkov. Objavili so tudi ve\xc4\x8d monografij s podrobnimi podatki o svojih ugotovitvah._NEWLINE_Gemoterapijo so kot obliko zeli\xc5\xa1\xc4\x8darstva prvi priznali v Franciji (v francoski farmakopeji je prisotna od leta 1965), danes pa je njena uporaba najbolj raz\xc5\xa1irjena v Italiji. Do pred kratkim je bila gemoterapija v ostalih dr\xc5\xbeavah, razen v Veliki Britaniji, ZDA, Nem\xc4\x8diji in na \xc4\x8ce\xc5\xa1kem, popolnoma neznana.\n_START_SECTION_\nUporaba\n_START_PARAGRAPH_\nGemoterapevtski pripravki so se v Franciji sprva uporabljali za drena\xc5\xbeo pred homeopatskim zdravljenjem. Nato je bila glavna vloga naturopatskega zdravljenja ali zdravljenja z zeli\xc5\xa1\xc4\x8di razstrupljanje tkiva, v katerem so se zaradi motenj v eliminacijskih procesih, onesna\xc5\xbeenja okolja, nezdrave prehrane in modernega na\xc4\x8dina \xc5\xbeivljenja nakopi\xc4\x8dile odpadne snovi. Gemoterapevtski pripravki se v skladu s kompleksnim pristopom alternativne medicine pogosto uporabljajo v me\xc5\xa1anicah ali kombinacijah ali pa skupaj z zeli\xc5\xa1\xc4\x8dno terapijo in oligoterapijo._NEWLINE_V Italiji, kjer se homeopatija in podobne terapije dr\xc5\xbeijo klasi\xc4\x8dne tradicije uporabe le enega zdravila naenkrat, pa gemoterapija te\xc5\xbei k druga\xc4\x8dni uporabi. Gemoterapevtski pripravki imajo tudi tu pomembno vlogo kot sredstva za drena\xc5\xbeo, poleg tega pa se pogosto uporabljajo simptomati\xc4\x8dno ali sistemsko kot dodatek homeopatiji in drugim terapevtskim pristopom. V\xc4\x8dasih pa je gemoterapija tudi edini in izklju\xc4\x8dni na\xc4\x8din zdravljenja. Zaradi tega se v enaki meri uporablja pri zdravljenju nespe\xc4\x8dnosti ali povi\xc5\xa1anega krvnega pritiska kot pri sinusitisu ali prebavnih motnjah.\n_START_SECTION_\nProizvodnja gemoterapevtskih pripravkov\n_START_PARAGRAPH_\nProizvajalci gemoterapevtskih pripravkov upo\xc5\xa1tevajo protokol, ki je dolo\xc4\x8den v francoski in evropski farmakopeji._NEWLINE_Popki, vr\xc5\xa1i\xc4\x8dki, poganjki in drugi deli rastlin morajo biti takoj oziroma najve\xc4\x8d nekaj ur po nabiranju o\xc4\x8di\xc5\xa1\xc4\x8deni in stehtani. Odvzame se vzorec, da se lahko dolo\xc4\x8di suho maso rastlinskega materiala. Protokol za ta vzorec predpisuje segrevanje v pe\xc4\x8dici pri 105 \xc2\xb0C do konstantne mase._NEWLINE_Preostali del sve\xc5\xbeega rastlinskega materiala se macerira v me\xc5\xa1anici enakega dela etanola in rastlinskega glicerina, in sicer v tolik\xc5\xa1ni koli\xc4\x8dini, da je skupna masa enaka dvajsetkratni masi ustrezne koli\xc4\x8dine posu\xc5\xa1enega vzorca. Razmerje sve\xc5\xbeih popkov in pomo\xc5\xbenih snovi je okrog 1:9, pri mladih poganjkih pa 1:4._NEWLINE_Me\xc5\xa1anico se en mesec pusti stati v hladnem in sen\xc4\x8dnem prostoru, ob\xc4\x8dasno pa se jo pretrese. Nato se jo preto\xc4\x8di in filtrira pod konstantnim pritiskom. Stati se jo pusti \xc5\xa1e nadaljnjih 48 ur, nato se jo \xc5\xa1e enkrat filtrira. Teko\xc4\x8dina, ki pri tem nastane, je nekak\xc5\xa1na nasi\xc4\x8dena raztopina, ki se v izvirniku imenuje souche (izg. su\xc5\xa1). Sestavljena je iz enakih delov alkohola in glicerina ter 10 \xe2\x80\x93 25\xc2\xa0% rastlinskega materiala, odvisno od vsebnosti vode v uporabljeni rastlini._NEWLINE_Za pripravo kon\xc4\x8dnega pripravka se en del souche-a razred\xc4\x8di z devetimi deli me\xc5\xa1anice iz 50\xc2\xa0% glicerina, 30\xc2\xa0% etanola in 20\xc2\xa0% vode. Vse skupaj se tridesetkrat rahlo pretrese, da se dose\xc5\xbee 1 DH (decimalna homeopatska) potenca._NEWLINE_\xc4\x8ce je pripravek pravilno shranjen v temni stekleni\xc4\x8dki in v hladnem ter po mo\xc5\xbenosti temnem prostoru, se njegova terapevtska kakovost s \xc4\x8dasom ne izni\xc4\x8di. Kljub temu evropski predpisi dolo\xc4\x8dajo, da se mora pripravek porabiti v roku petih let od datuma, ko je bil nabran rastlinski material, iz katerega je pripravek narejen._NEWLINE_Nekateri proizvajalci uporabljajo metode, ki se razlikujejo od predpisane v Evropski farmakopeji. Pripravek v kon\xc4\x8dni fazi razred\xc4\x8dijo npr. na 2 DH potenco ali pa ga ne razred\xc4\x8dijo in ga ponudijo kot\xc2\xa0\xc2\xbbkoncentriran\xc2\xab\xc2\xa0gemoterapevtski pripravek.\n_START_SECTION_\nLiteratura o gemoterapiji\n_START_PARAGRAPH_\nUstanovno delo o gemoterapiji je "Bases Biologiques de la Gemmoth\xc3\xa9rapie" avtorja Pola Henryja._NEWLINE_Posamezne raziskovalne monografije so bile v 60. letih 20. stoletja objavljene v Franciji v Archives Hom\xc3\xa9opatiques de la Normandie in v Cahiers de Bioth\xc3\xa9rapie. V 70. in 80. so o gemoterapiji pisali tudi v drugih revijah o bioterapiji in fitoterapiji._NEWLINE_Po letu 1980 je bilo v Italiji na voljo veliko knjig o gemoterapiji, ki so bile v pomo\xc4\x8d za\xc4\x8detnikom na tem podro\xc4\x8dju._NEWLINE_Najbolj obse\xc5\xbena in ugledna knjiga s podro\xc4\x8dja gemoterapije je "Compendio di Gemmoterapia Clinica", avtorja Fernanda Pitere, na voljo pa je le v italijan\xc5\xa1\xc4\x8dini._NEWLINE_Nekaj raziskav je bilo objavljenih tudi v angle\xc5\xa1\xc4\x8dini, na primer v reviji Journal of Ethnopharmacology. Glavno gradivo, ki je na voljo v angle\xc5\xa1kem jeziku pa je "Gemmotherapy: A Clinical Guide", ki je prevod "Nouvelles Cliniques de Gemmoth\xc3\xa9rapie" avtorja Maxa T\xc3\xa9taua. Na spletu pa se privr\xc5\xbeenci gemoterapije zbirajo tudi na forumih._NEWLINE_Slovenske literature o gemoterapiji zaenkrat ni mo\xc4\x8d najti.'